Imtella' Awwissu 16, 2021 Rapport: Maria Muscat Wara snin twal b'ħidma bħala Chairperson tal-Fondazzjoni Karl Vella, Claire Chircop ilha minn Ġunju li għadda għall-kura fl-Ingilterra minħabba li kellha bżonn trapjant tal-mudullun. Minkejja li tinsab għajjiena u f'qagħda vulnerabbli, Claire xorta waħda baqgħet taħdem b'mod virtwali biex tiżgura li tibqa' tingħata għajnuna lil tfal u adoloxxenti li jkollhom mard serju fil-familja. Wara sitt snin li ilha tmexxi l-Fondazzjoni Karl Vella, li fetħet biex tfakkar il-qalb tajba u l-kuraġġ li ta f'ħajtu Karl Vella li miet wara battalja twila ta' mard, f'Diċembru li għadda Claire Chircop ħadet l-aħbar li għandha bżonn trapjant tal-mudullun. "Dak il-ħin ħafna emozzjonijiet … kont waħdi … ħafna affarijiet … biża' … tara x'se jiġri … ħafna emozzjonijiet differenti … ma kinitx faċli…" Claire qalet li l-ikbar tbatija tagħha hi li tinsab mifruda minn maż-żewġ uliedha hekk kif minħabba saħħitha r-raġel tagħha biss seta' jibqa' magħha. Hija qalet li minħabba l-Covid sofriet ħafna solitudni. "L-iktar ħaġa diffiċli l-firda minn mat-tfal … ir-raġel tela' miegħi … it-tfal kienu f'nofs l-eżamijiet… il-Covid restricted … u fil-fatt ħadu deċiżjoni li ma jitilgħux … il-firda iebsa ħafna ħafna". Claire qed tgħix fl-appartamenti ta' Puttinu f'Sutton fejn minħabba li għadha kif għamlet it-trapjant tal-mudullun ma tistax toħroġ wisq mill-kamra. Iżda xorta waħda baqgħet b'mod virtwali tattendi għal-laqgħat tal-Fondazzjoni Karl Vella "Sa dalgħodu kelli meeting … għalija xorta minni l-Foundation qisha l-baby tiegħi … ma nistax nabbandunaha … il-ftit saħħa li jkolli naħdem". Claire ma tafx meta se tiġi lura Malta iżda qalet li b'din l-esperjenza tifhem ferm iktar li f'sitwazzjonijiet bħal dawn trid tikkalma u tiffoka fuq il-fejqan. "Tapprezza dak li għandek importanti, għandna kontroll ta' kif ngħixuha, jekk inkunu pożittivi dejjem aħjar". Claire tħoss wisq in-nuqqas tal-familja u tal-ħidma kbira li kienet qed tagħmel fil-Fondazzjoni Karl Vella li tgħin familji milquta mill-kanċer b'għexieren ta' tfal mhux biss jingħataw għajnuna fl-iskola iżda wkoll għajnuna terapewtika lit-tfal u l-familji biex kemm jista', jkun minkejja l-mard, jibqgħu mexjin 'il quddiem b'ħajjithom.